钦定古今图书集成/理学汇编/字学典/第048卷 > 金赵秉文草书韵会序 > 《草书状》梁·武帝
## 钦定古今图书集成/理学汇编/字学典/第048卷 > 金赵秉文草书韵会序 > 《草书状》梁·武帝

蔡邕云：“昔秦之时，诸侯争长，简檄相传，望烽走驿。以
篆隶之难，不能救速，遂作赴急之书。”盖今草书是也。
其先出自杜氏，以张为祖，以卫为父。索、范者，伯叔也。
二王父子，可为兄弟，薄为庶息，羊为仆隶，目而叙之，
亦不失仓公观鸟迹之措意耶？但体有疏密，意有倜
傥，或有飞走流注之势，惊竦峭绝之气，滔滔闲雅之
容，卓荦调宕之志，百体千形，而呈其巧，岂可一概而
论哉？皆古英儒之撮拨，岂群小皂吏所能为？因为之
状，曰：“疾若惊蛇之失道，迟若渌水之徘徊，缓则鸦行，
急则鹊厉。抽如雉啄，点如兔掷，乍注乍引，任意所为。
或麤或细，随态运奇，云集水散，风回电驰。及其成也，
麤而有筋，似蒲萄之蔓延，女萝之繁”萦。泽蛇之相绞，
山熊之对争。若举翅而不飞，欲走而还停。状云山之
有元玉，河汉之有列星。厥体难穷，其类多容。婀娜如
削弱柳，耸拔如袅长松。婆娑而飞舞凤，宛转而起蟠
龙。纵横如结，联绵如绳。流离似绣，磊落如陵。𬀩𬀩煜
煜，奕奕翩翩。或卧而似倒，或立而似颠。斜而复正，断
而还连。若白水之游“群鱼，丛林之挂腾猿。状众兽之
逸原陆，飞鸟之戏晴天。”“象乌云之罩恒岳，紫雾之出
衡山。巉岩若岭，脉脉如泉，文不谢于波澜，义不愧于
深渊。传志意于君子，报款曲于人间。”盖略言其梗概，
未足称其要妙焉。